A4-0210/98

Ψήφισμα σχετικά με την ανακοίνωση της Επιτροπής για την Ατζέντα 2000 - Για μια ισχυρότερη και διευρυμένη Ένωση, Πρώτο μέρος, Κεφάλαιο ΙΙ, «Οικονομική και Κοινωνική Συνοχή» (COM(97)2000 - C4-0523/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)2000 - C4-0523/97),

- έχοντας υπόψη την Συνθήκη ΕΚ, και ιδίως το άρθρο 130Α σχετικά με την οικονομική και κοινωνική συνοχή, το άρθρο 2 σχετικά με την αποστολή της Κοινότητας και το άρθρο 130 Δ για τον συντονισμό των Διαρθρωτικών Ταμείων,

- έχοντας υπόψη τις ετήσιες εκθέσεις της Επιτροπής για το Ταμείο Συνοχής και τα Διαρθρωτικά Ταμεία, καθώς και τα σχετικά ψηφίσματά του,

- έχοντας υπόψη τη Λευκή Βίβλο της Επιτροπής για την Ανάπτυξη, την Απασχόληση και την Ανταγωνιστικότητα (έκθεση Delors), και ιδίως το κεφάλαιο 10 για την αειφόρο ανάπτυξη,

- έχοντας υπόψη το ψήφισμά του της 5ης Σεπτεμβρίου 1996 σχετικά με την ανακοίνωση της Επιτροπής όσον αφορά μια ευρωπαϊκή στρατηγική για την ενθάρρυνση των τοπικών πρωτοβουλιών ανάπτυξης και απασχόλησης ((ΕΕ C 277 της 23.9.1996, σελ. 45.)),

- έχοντας υπόψη τα αποτελέσματα του Ευρωπαϊκού Συμβουλίου για την Απασχόληση στο Λουξεμβούργο τον Νοέμβριο του 1997,

- έχοντας υπόψη την πρώτη τριετή έκθεση για την Οικονομική και Κοινωνική Συνοχή, (COM(96)0542), καθώς και το σχετικό ψήφισμά του της 19ης Νοεμβρίου 1997 ((ΕΕ C 371 της 8.12.1997, σελ. 89.)),

- έχοντας υπόψη το ψήφισμά του της 21ης Νοεμβρίου 1997 σχετικά με το μέλλον του Ευρωπαϊκού Κοινωνικού Ταμείου ((ΕΕ C 371 της 8.12.1997, σελ. 251.)),

- έχοντας υπόψη το ψήφισμά του της 4ης Δεκεμβρίου 1997 σχετικά με την ανακοίνωση της Επιτροπής «Ατζέντα 2000 - Για μία ισχυρότερη και διευρυμένη Ένωση» (COM(97)2000 - C4-0371/97) ((EE C 388 της 22.12.1997, σελ. 17)), όσον αφορά την στρατηγική της διεύρυνσης και τον αντίκτυπό της στις πολιτικές της ΕΕ, και την ανακοίνωση της Επιτροπής για την Ατζέντα 2000: το δημοσιονομικό πλαίσιο για την Ένωση 2000-2006 και το σύστημα μελλοντικής χρηματοδότησης (COM(97)2000 - C4-0372/97) ((EE C 388 της 22.12.1997, σελ. 31))[semigr ] έχοντας υπόψη τις γνωμοδοτήσεις της Επιτροπής Περιφερειακής Πολιτικής και τις εκθέσεις επί των οποίων βασίζονται αυτά τα ψηφίσματα,

- έχοντας υπόψη την έκθεση της Επιτροπής Περιφερειακής Πολιτικής και τις γνωμοδοτήσεις της Επιτροπής Προϋπολογισμών, της Επιτροπής Απασχόλησης και Κοινωνικών Υποθέσεων και της Επιτροπής Αλιείας (A4-0210/98),

Α. εκφράζοντας την πεποίθηση ότι τα Διαρθρωτικά Ταμεία και το Ταμείο Συνοχής αποτελούν μέσα κεντρικής σπουδαιότητας για την οικονομική και κοινωνική συνοχή της Ευρωπαϊκής Ένωσης και ότι εξυπηρετούν το στόχο της Ένωσης για την προώθηση της αρμονικής ανάπτυξης της Κοινότητας στο σύνολό της, μέσω του περιορισμού των διαφορών μεταξύ των επιπέδων ανάπτυξης των διαφόρων περιοχών και της καθυστέρησης των πλέον μειονεκτικών περιφερειών, συμπεριλαμβανομένων των αγροτικών περιοχών, και συμβάλλουν αποφασιστικά στην καταπολέμηση της ανεργίας και του κοινωνικού αποκλεισμού,

Β. λαμβάνοντας υπόψη την προτεραιότητα που δίδει η Συνθήκη στη διαρθρωτική πολιτική η οποία έχει ως στόχο την βελτίωση της οικονομικής ρώμης των πλέον μειονεκτικών περιοχών, όπως αυτή εκφράζεται στο ύψος του ΑΕΠ τους,

Γ. λαμβάνοντας υπόψη το γεγονός ότι στην εσωτερική αγορά η αύξηση των οικονομικών δραστηριοτήτων μπορεί να συγκεντρωθεί στα κέντρα έλξεως του πληθυσμού εις βάρος των μειονεκτικών περιοχών και του φυσικού περιβάλλοντος, καθώς και ότι στα κέντρα αυτά μεγάλα τμήματα του πληθυσμού δεν αντλούν πλεονεκτήματα, αλλά εξωθούνται ολοένα και περισσότερο στη φτώχεια, και ότι, για το λόγο αυτό, δεν επωφελούνται εξίσου από τα πλεονεκτήματα της ολοκλήρωσης όλες οι περιφέρειες και όλοι οι πολίτες της Ευρώπης,

Δ. λαμβάνοντας υπόψη ότι η ιδέα της «Ευρώπης των Πολιτών» ισχύει ανεξάρτητα από την περιφερειακή ή την κοινωνική θέση και ότι όλα τα κράτη μέλη έχουν ως κοινή πολιτική αποστολή να εξασφαλίζουν συγκρίσιμες ευκαιρίες σε κάθε άτομο χωρίς ταυτόχρονα να υπάρχει κίνδυνος οι μελλοντικές γενεές να μην είναι εις θέση να καλύπτουν τις ανάγκες τους,

Ε. λαμβάνοντας υπόψη τη μεγάλη πρόκληση που θα αντιμετωπίσει η οικονομική και κοινωνική συνοχή όταν η Ευρωπαϊκή Ένωση διευρυνθεί με την προσχώρηση πολλών κρατών της Κεντρικής και Ανατολικής Ευρώπης και της Κύπρου, εφόσον πρόκειται για χώρες σε περιφέρειες των οποίων παρατηρείται σημαντική καθυστέρηση σε σύγκριση με την Ευρωπαϊκή Ένωση των δεκαπέντε κρατών μελών (ΕΕ-15), παράλληλα με τις προσπάθειες που πρέπει να καταβάλλουν τα κράτη μέλη στο πλαίσιο του τρίτου σταδίου της Νομισματικής Ένωσης,

ΣΤ. συνειδητοποιώντας ότι είναι ανάγκη να αναθεωρηθούν τα σημερινά Διαρθρωτικά Ταμεία, εν όψει της λήξεως της ισχύος των συμφωνιών του Εδιμβούργου, με στόχο να εξαλειφθούν οι περιφερειακές και εθνικές ανισότητες, να βελτιωθεί η αποτελεσματικότητά τους στη διαδικασία προώθησης μιας αειφόρου ανάπτυξης, ώστε να καταστεί δυνατή η δημιουργία θέσεων απασχόλησης, καθώς και να περιορισθούν οι διοικητικές δαπάνες σε λογικό επίπεδο,

Ζ. λαμβάνοντας υπόψη ότι η Επιτροπή προτείνει τη μείωση των στόχων των διαρθρωτικών ταμείων από 6 (κατ' ουσίαν 7 λόγω της υποδιαίρεσης σε 5α και 5β) σε 3, και ότι με την αυξημένη αυτή συγκέντρωση προβλέπει τη μείωση της αναλογίας του πληθυσμού που πληροί τις προϋποθέσεις για χορήγηση ενισχύσεων[semigr ] ωστόσο, λαμβάνοντας υπόψη την πρόοδο που έχει σημειωθεί κατά τη μεταρρύθμιση του γεωργικού τομέα, θεωρεί προβληματική την μη ύπαρξη ξεχωριστού στόχου για την ενίσχυση του αγροτικού τομέα,

Η. λαμβάνοντας υπόψη ότι, σύμφωνα με την πρόταση της Επιτροπής, ο στόχος 1 θα εξακολουθεί να καλύπτει τις περιφέρειες που παρουσιάζουν μεγάλη αναπτυξιακή καθυστέρηση, εφόσον το κατά κεφαλήν ΑΕΠ τους, υπολογιζόμενο σε αγοραστική δύναμη, δεν θα υπερβαίνει το 75% του κοινοτικού μέσου όρου, καθώς και όλες τις σημερινές περιφέρειες του στόχου 6 και τις άκρως απομακρυσμένες περιοχές,

Θ. επισημαίνοντας ότι ο νέος στόχος 2 είναι αρκετά περίπλοκος, εφόσον περιλαμβάνει τόσο περιοχές που αντιμετωπίζουν οικονομικές μεταβολές όσο και αγροτικές περιοχές με αναπτυξιακή καθυστέρηση, καθώς και περιοχές που εξαρτώνται από την αλιεία και αστικές περιοχές με σοβαρότατα κοινωνικά προβλήματα, και ότι, σύμφωνα με τις προτάσεις της Επιτροπής, τα κράτη μέλη θα έχουν την ευχέρεια να καθορίσουν, βάσει εθνικών και τοπικών κριτηρίων, ένα ποσοστό περιοχών του στόχου 2 στο πλαίσιο του επιλέξιμου για ενίσχυση πληθυσμιακού τους ποσοστού,

Ι. λαμβάνοντας υπόψη το γεγονός ότι, σύμφωνα με την πρόταση της Επιτροπής, με το στόχο 3 πρόκειται να δημιουργηθεί ένα οριζόντιο μέσο ενίσχυσης το οποίο, σύμφωνα με τα πολυετή προγράμματα για την απασχόληση και το νέο κεφάλαιο για την απασχόληση στη Συνθήκη του Άμστερνταμ, θα χρησιμοποιηθεί για την καταπολέμηση της ανεργίας[semigr ] επισημαίνοντας ότι το Κοινοβούλιο στο προαναφερθέν ψήφισμά του της 21ης Νοεμβρίου 1997 σχετικά με το μέλλον του Ευρωπαϊκού Κοινωνικού Ταμείου θέτει ως προτεραιότητα την δια βίου μάθηση και εκφράζει την επιθυμία να προωθηθεί η προληπτική προσαρμογή των ανθρώπινων πόρων στις οικονομικές μεταβολές, καθώς και ο εκσυγχρονισμός των συστημάτων κατάρτισης και απασχόλησης,

ΙΑ. εκφράζοντας την ανησυχία του διότι, λόγω της έλλειψης προγραμμάτων στήριξης για τις ΜΜΕ, αφαιρείται από τον στόχο παρέμβασης 3 ένα σημαντικό μέσο για την δημιουργία βιώσιμων θέσεων απασχόλησης,

ΙΒ. διαπιστώνοντας ότι η Επιτροπή προτείνει την διατήρηση του Ταμείου Συνοχής υπό την σημερινή του μορφή και επιδοκιμάζοντας την διατήρηση του Ταμείου Συνοχής,

ΙΓ. ανησυχώντας κατά πόσον οι αισιόδοξες προβλέψεις της Επιτροπής όσον αφορά τους οικονομικούς δείκτες ανάπτυξης στην ΕΕ αποτελούν ασφαλή βάση για μια αξιόπιστη διαδικασία διεύρυνσης, στο πλαίσιο της οποίας οι χώρες της Κεντρικής και Ανατολικής Ευρώπης θα πρέπει να αναπροσαρμόσουν με ταχείς ρυθμούς τις πολιτικές τους προς τις κοινοτικές, προκειμένου κυρίως να αποτραπεί ένα οικολογικό και κοινωνικό ντάμπινγκ,

ΙΔ. θεωρώντας ότι οι υποστηριζόμενες διαρθρωτικές δράσεις στις υποψήφιες για ένταξη χώρες θα πρέπει να έχουν σχεδιασθεί κατά τέτοιον τρόπο ώστε να επιταχύνουν στο μεγαλύτερο δυνατό βαθμό την ανάπτυξη των οικονομιών των χωρών αυτών και αναμένοντας ότι οι μελλοντικές διαρθρωτικές παρεμβάσεις στις ΧΚΑΕ, πέραν του τομέα των ΜΜΕ και των μέτρων για την απασχόληση, θα στηρίξουν επίσης την τοπική και περιφερειακή ανάπτυξη,

1. υποστηρίζει την άποψη ότι η ιδέα της ολοκλήρωσης της Ευρωπαϊκής Ένωσης θα είναι αξιόπιστη μόνον εφόσον εξακολουθεί να δίδεται πολιτική προτεραιότητα στην οικονομική και κοινωνική συνοχή[semigr ]

2. επιδοκιμάζει, σε γενικές γραμμές, την πρόθεση της Επιτροπής να επιτύχει τη μεταρρύθμιση των Διαρθρωτικών Ταμείων με γνώμονα την συγκέντρωση, την απλούστευση και την αποτελεσματικότητα[semigr ] ωστόσο, τονίζει, για μία ακόμη φορά, τον δημοκρατικό χαρακτήρα των Διαρθρωτικών Ταμείων που εκφράζεται με την διττή αρχή συμμετοχής, αφενός, των κρατών μελών και αφετέρου, των φορέων τοπικής και περιφερειακής αυτοδιοίκησης και των κοινωνικών εταίρων[semigr ]

3. καλεί την Επιτροπή να ενσωματώσει στη νέα μεταρρύθμιση των Διαρθρωτικών Ταμείων τους στόχους της Συνθήκης για βιώσιμη ανάπτυξη, ένα υψηλό επίπεδο απασχόλησης μέσω ιδιαίτερης μέριμνας για τις ΜΜΕ, την καινοτομία και την υιοθέτηση των νέων τεχνολογιών, καθώς και ένα επαρκές επίπεδο κοινωνικής προστασίας, την καταπολέμηση του κοινωνικού αποκλεισμού, την αναβάθμιση του βιοτικού επιπέδου, την βελτίωση της ποιότητας του περιβάλλοντος και την ίση μεταχείριση ανδρών και γυναικών, και, στο πλαίσιο της προβλεπόμενης μεταβίβασης αρμοδιοτήτων, να εξασφαλίσει την ευρωπαϊκή προστιθέμενη αξία υπέρ των κρατών μελών, ώστε να υποστηριχθεί ο βασικός στόχος της πολιτικής της οικονομικής και κοινωνικής συνοχής που ορίζει το άρθρο 130Α της Συνθήκης[semigr ]

4. θεωρεί ως θεμελιώδους σημασίας την συνέχιση της κατά προτεραιότητα ενίσχυσης των περιοχών του στόχου 1, σύμφωνα με το κριτήριο να έχουν κατά κεφαλήν ΑΕΠ μικρότερο από το 75% του κοινοτικού μέσου όρου, και πιστεύει ότι σε αυτές τις περιοχές θα πρέπει να διατίθενται μόλις και μετά βίας τα 2/3 του συνόλου των πόρων των Διαρθρωτικών Ταμείων[semigr ]

5. επιδοκιμάζει την πρόταση της Επιτροπής να ισχύσει για τις περιφέρειες της Ένωσης που δεν θα δικαιούνται πλέον ενισχύσεων βάσει των στόχων 1, 2 και 5β περίοδος σταδιακών καταργήσεων -»phasing out»- που θα ανταποκρίνεται στις ανάγκες τους, και αναμένει ότι, στο πλαίσιο της νέας εταιρικής σχέσης, θα επιτευχθεί μία νέα ποιοτική διάσταση όσον αφορά την διαδικασία λήψεως αποφάσεων και την επίτευξη αποτελεσμάτων[semigr ]

6. επιδοκιμάζει την πρόταση να χρησιμοποιηθούν στο πλαίσιο των μεταρρυθμίσεων του γεωργικού τομέα κονδύλια του Ταμείου Εγγυήσεων για την αγροτική ανάπτυξη[semigr ] υπογραμμίζει την ανάγκη πλήρους συμμετοχής του Κοινοβουλίου στον έλεγχο, στην αξιολόγηση και την παρακολούθηση περιφερειακών προγραμμάτων αγροτικής ανάπτυξης και αναμένει ότι το πρόγραμμα θα συνάδει με την αρχή της εταιρικής σχέσης και του προγραμματισμού που εφαρμόζεται σε άλλα προγράμματα περιφερειακής ανάπτυξης[semigr ]

7. προτείνει την υποδιαίρεση του στόχου 2 σε δύο υποκατηγορίες: βιομηχανικές/αστικές περιοχές και αγροτικές/εξαρτώμενες από την αλιεία περιοχές, η κάθε μία από τις οποίες θα έχει τα δικά της, συγκεκριμένα κριτήρια επιλεξιμότητας και τους δικούς της στόχους και δημοσιονομικές ποσοστώσεις, ούτως ώστε να εξασφαλίζεται η ξεχωριστή και σίγουρη ενίσχυση προς τις αγροτικές περιοχές, χωρίς να υπονομεύεται η εξασφάλιση της απαιτούμενης ισορροπίας μεταξύ των αστικών και αγροτικών περιοχών αφενός και της δημοκρατικής ποιότητας της διαρθρωτικής πολιτικής αφετέρου[semigr ] δεν θεωρεί ικανοποιητικό τον νέο καθορισμό του στόχου 2 που προτείνει η Επιτροπή και επισημαίνει τον κίνδυνο να σημειωθούν ανισορροπίες χρηματοδότησης μεταξύ των βιομηχανικών και αγροτικών περιοχών[semigr ]

8. καλεί την Επιτροπή να δώσει, και στο πλαίσιο του στόχου 3, προτεραιότητα στη στήριξη των τοπικών πρωτοβουλιών ανάπτυξης και απασχόλησης και να εξασφαλίσει με συνοδευτικές δραστηριότητες την προώθηση της απασχόλησης που προορίζεται να καλύψει ο στόχος αυτός[semigr ]

9. αναμένει από την Επιτροπή, ενόψει της μείωσης των κοινοτικών πρωτοβουλιών, ότι θα μεριμνήσει ώστε οι πιστώσεις να διατίθενται κυρίως για σχέδια με ευρωπαϊκή προστιθέμενη αξία, πάντοτε στο πλαίσιο της αναγκαιότητας να ενισχυθεί η οικονομική και κοινωνική συνοχή, και, όσον αφορά τη συνεργασία με τρίτα κράτη, ότι θα εξετάσει κατά πόσον η διαδικασία χρηματοδότησης μπορεί να διευκολυνθεί με την δημιουργία κοινών ταμείων[semigr ]

10. θεωρεί απαραίτητη λόγω της γεωγραφικής τους θέσεως μια μεγαλύτερη υποστήριξη για τον ιδιαίτερα ευάλωτο χαρακτήρα των περιφερειών που έχουν εξωτερικά σύνορα με χώρες οι οποίες έχουν υποβάλει αίτηση ένταξης, κυρίως δε στο πλαίσιο της κοινοτικής πρωτοβουλίας INTERREG[semigr ]

11. πιστεύει ότι για την περαιτέρω ανάπτυξη μιας επιτυχούς διαρθρωτικής πολιτικής, με στόχο την βελτίωση των μέσων οικονομικής και κοινωνικής συνοχής που θα βασίζεται στην βιώσιμη περιφερειακή ανάπτυξη, είναι απαραίτητο να αυξηθούν οι πόροι των Διαρθρωτικών Ταμείων που προορίζονται για την ανάληψη καινοτόμων ενεργειών στο πλαίσιο ενός μελλοντικού πιλοτικού ταμείου και να αναπροσαρμοσθούν αναλόγως οι κανόνες διαχείρισης[semigr ]

12. συμμερίζεται τον στόχο της Επιτροπής να αυξήσει την αποτελεσματικότητα και αποδοτικότητα των Διαρθρωτικών Ταμείων; αλλά εκφράζει τις αμφιβολίες του όσον αφορά την βιωσιμότητα του συστήματος αποθέματος της τάξης του 10%[semigr ]

13. ελπίζει ότι τα δάνεια της ΕΤΕπ και του ΕΤΑΕ θα χρησιμοποιηθούν ως συμπληρωματικά μέσα παράλληλα με τις επιδοτήσεις των Διαρθρωτικών Ταμείων[semigr ]

14. εκφράζει την ευχή να μην επιχειρήσει η Επιτροπή «εξοικονομήσεις» εις βάρος της αρχής της οικονομικής και κοινωνικής συνοχής, «τιμωρώντας» την υποχρησιμοποίηση των πιστώσεων με την μη επανεγγραφή τους στον προϋπολογισμό στο πλαίσιο του πολυετούς προγραμματισμού[semigr ]

15. προτείνει, δεδομένου ότι η τελική έγκριση των κανονισμών των Διαρθρωτικών Ταμείων δεν αναμένεται πριν από τα τέλη 1998, να θεσπισθεί ρύθμιση η οποία θα εξασφαλίζει κατά κύριο λόγο την έγκαιρη συμμετοχή των περιφερειακών και τοπικών εταίρων και των κοινωνικών εταίρων και θα εγγυάται τη συμμετοχή τους στην κατάρτιση των προγραμμάτων, προκειμένου να μην επαναληφθούν οι καθυστερήσεις των προηγούμενων φάσεων προγραμματισμού[semigr ]

16. καλεί το Συμβούλιο να εγκρίνει τους κανονισμούς που αφορούν τα Διαρθρωτικά Ταμεία σε εύθετο χρόνο προκειμένου να αρχίσει η νέα περίοδος προγραμματισμού στην προβλεπόμενη ημερομηνία

17. ζητεί από την Επιτροπή να εξασφαλίσει μέσω δεικτών την παρακολούθηση των ελέγχων επιτυχούς εφαρμογής των μέτρων και την τήρηση των κοινοτικών πολιτικών αρχών κατά την κατάρτιση και εφαρμογή των προγραμμάτων[semigr ]

18. τονίζει την σπουδαιότητα των συνοδευτικών επιτροπών τόσο για την διενέργεια σταθμισμένου ελέγχου όσο και για ζητήματα αναθεώρησης και προσαρμογής και αναμένει ότι η σύνθεση των συνοδευτικών επιτροπών θα ανταποκρίνεται στις νέες απαιτήσεις της περιφερειακής πολιτικής της Ευρωπαϊκής Ένωσης και θα διασφαλίζει το κύρος και τις αρμοδιότητές της κατά τη λήψη αποφάσεων[semigr ] υποστηρίζει την άποψη ότι η συμμετοχή των κοινωνικών εταίρων θα πρέπει να γίνεται με τρόπο τέτοιο που να διασφαλίζει την αντιπροσωπευτική εκπροσώπησή τους[semigr ]

19. υποστηρίζει την διατήρηση Ταμείου Συνοχής από το έτος 2000 χωρίς να προδικάζει την τελική του θέση την οποία θα εκφράσει στο πλαίσιο της νομοθετικής διαδικασίας για τον Κανονισμό του Ταμείου Συνοχής[semigr ] λαμβάνει γνώση του γεγονότος ότι η Ευρωπαϊκή Επιτροπή προτείνει τη διατήρηση Ταμείου Συνοχής για τα κράτη μέλη εκείνα των οποίων το ανά κεφαλή ΑΕΠ είναι μικρότερο από το 90% του κοινοτικού μέσου όρου[semigr ]

20. θεωρεί σκόπιμο, τόσο στο πλαίσιο της προενταξιακής στρατηγικής όσο και για την μετά την ένταξη μεταβατική περίοδο, να συσταθεί ειδικό οριζόντιο χρηματοδοτικό μέσο των Διαρθρωτικών Ταμείων, προκειμένου να εξασφαλισθεί η σταδιακή και βέλτιστη ολοκλήρωση των νέων κρατών μελών[semigr ] το μέσο αυτό θα διαθέτει χρηματοδοτικούς πόρους ανταποκρινόμενους στις δυνατότητες απορρόφησης των χωρών αυτών[semigr ]

21. ζητεί από την Επιτροπή, όσον αφορά τον τομέα της αλιείας, να αναγνωρίσει τις ιδιαίτερες ανάγκες των αλιευτικών περιοχών από πλευράς προώθησης της οικονομικής και κοινωνικής συνοχής[semigr ]

22. υπογραμμίζει ότι είναι σημαντικό να διασφαλισθεί ο διαφανής τρόπος λειτουργίας της Ευρωπαϊκής Ένωσης[semigr ] για τον λόγο αυτό, θεωρεί ουσιώδη την μεγαλύτερη συμμετοχή των κοινωνικών εταίρων στις δράσεις του Ευρωπαϊκού Κοινωνικού Ταμείου και επιμένει ότι οι ενδιαφερόμενοι πρέπει να λαμβάνουν πληρέστερη ενημέρωση, προκειμένου να διευκολυνθεί η πρόσβασή τους στα διάφορα ευρωπαϊκά προγράμματα[semigr ]

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις και τα κοινοβούλια των κρατών μελών.